Při najrjeńšim nalětnim wjedrje prěnje mejemjetanja přewjedli
Pančicy-Kukow (SN/MWj). Na wšě 30 porow pěstowarskich a trochu staršich dźěći kaž tež młodostnych je sobotu w Kukowje na 25. mejemjetanju wokoło meje rejwało, štož běštej Mechthild Hogowa a Anja Hejdušcyna z nimi nazwučowałoj. Mejske pory běchu mjez małymi Janik Pjetaš a jeho kuzina Lotta Pjetašec, mjez srjedźnymi Jakub Clausen a jeho sotra Hanka a mjez młodostnymi Richard Hawš a Pia Šołćic. Wšitke holcy běchu serbske wuslěkane. Za jubilejny swjedźeń bě Maria Šołćina někotre nowe mejske pěsnje spisała, kotrež wona hromadźe z Měrćinom Weclichom přewodźeše a kotrež w bohatej ličbje přichwatany publikum sobu spěwaše. W stanje bě widźeć wustajeńca z mnohimi fotami a z nowinskimi wurězkami wo mejemjetanjach minjeneho štwórćlětstotka, zestajena wot Bianki Vacekoweje. Něchtóžkuli z wopytowarjow so sam na wobrazach spózna a so na tu abo tamnu stawizničku dopomni.
hrv_Latn szl_Latn